b'\n_START_ARTICLE_\nRakastan sinua, rakastan sinua\n_START_SECTION_\nJuoni\n_START_PARAGRAPH_\nKustantamossa ty\xc3\xb6skentelev\xc3\xa4 nuori \xc3\xa4lykk\xc3\xb6kirjailija Claude Ridder (Rich) on yritt\xc3\xa4nyt itsemurhaa mutta saadaan kuntoon sairaalassa. Sielt\xc3\xa4 poistuessaan h\xc3\xa4n saa oudon tarjouksen tulla koekaniiniksi salaisen tutkimuslaitoksen aikamatkustuskokeeseen. H\xc3\xa4nen on tarkoitus viett\xc3\xa4\xc3\xa4 vuoden takaisessa menneisyydess\xc3\xa4 vain minuutin ja palata, mutta kokeessa h\xc3\xa4n el\xc3\xa4\xc3\xa4 menneit\xc3\xa4 tapahtumiaan rakastettunsa Catrinen kanssa sekavassa j\xc3\xa4rjestyksess\xc3\xa4. Elokuvan loppu j\xc3\xa4\xc3\xa4 avoimeksi.\n_START_SECTION_\nTuotanto\n_START_PARAGRAPH_\nResnais-monografian kirjoittaja James Monaco sanoo elokuvan rakenteen syntyneen ohjaajan kokemuksista elokuvien leikkaajana:  \xe2\x80\x9d Jokainen joka on kokenut leikkausp\xc3\xb6yd\xc3\xa4n l\xc3\xb6yt\xc3\xa4misen ilot, sen voiman eritell\xc3\xa4 todellisuuden rytmej\xc3\xa4 ja arvoituksia, ymm\xc3\xa4rt\xc3\xa4\xc3\xa4 v\xc3\xa4litt\xc3\xb6m\xc3\xa4sti Resnaisin l\xc3\xa4ht\xc3\xb6kohdan.\xe2\x80\x9d Resnais valmisteli elokuvaa viitisen vuotta.\n_START_SECTION_\nVastaanotto\n_START_PARAGRAPH_\nElokuvaa ei pidet\xc3\xa4 Resnais\xe2\x80\x99n parhaimpiin kuuluvana. H\xc3\xa4n valmisteli elokuvaa vuosia, mutta sen huono kaupallinen menestys aiheutti, ettei h\xc3\xa4n saanut mahdollisuutta elokuvantekoon viiteen vuoteen. Ensi-illan ajankohta oli huono, huhtikuu 1968 keskell\xc3\xa4 Pariisin opiskelijalevottomuuksia._NEWLINE_Helsingin Sanomien Paula Talaskivi piti ensi-ilta-arvostelussaan \xe2\x80\x9dmonella tavoin imponoivana\xe2\x80\x9d: h\xc3\xa4n n\xc3\xa4ki siin\xc3\xa4 sek\xc3\xa4 tieteisseikkailua ett\xc3\xa4 salapoliisitarinaa, jonka n\xc3\xa4enn\xc3\xa4isen sileyden takana katsoja aistii salaper\xc3\xa4isen ilmapiirin. James Monaco pit\xc3\xa4\xc3\xa4 elokuvaa Resnais\xe2\x80\x99n k\xc3\xa4yt\xc3\xa4nn\xc3\xb6llisimp\xc3\xa4n\xc3\xa4 ja v\xc3\xa4hiten teoreettisena elokuvana, joka on kuitenkin haastavaa katsottavaa, kun p\xc3\xa4\xc3\xa4henkil\xc3\xb6n menneisyys pilkotaan kubismin tapaan muistikuvien satunnaiseksi ep\xc3\xa4j\xc3\xa4rjestykseksi. Monacon mielest\xc3\xa4 Rakastan sinua, rakastan sinua kest\xc3\xa4\xc3\xa4 Resnais\xe2\x80\x99n elokuvista parhaiten uudet katsomiskerrat, \xe2\x80\x9dja v\xc3\xa4h\xc3\xa4nkin vaivaa n\xc3\xa4keviin katsojiin se vaikuttaa kuin huume\xe2\x80\x9d.'